Diari Oficial de la Generalitat Valenciana


Sumari del DOGV 3362, del 30-10-1998 (1998/9125)

ORDRE d'11 de setembre de 1998, de la Conselleria de Cultura, Educació i Ciència, per la qual es convoca el Primer Concurs de Projectes d'Animació Juvenil.
-----------------------------------------------------------------------------------------------------------------------------------------------------------

### Dades del document

Número de DOGV
:   3362

Data del DOGV
:   30-10-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9125


Data del document
:   11-09-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE d'11 de setembre de 1998, de la Conselleria de Cultura, Educació i Ciència, per la qual es convoca el Primer Concurs de Projectes d'Animació Juvenil. [1998/L9125]
  
L'article 3 de la Llei de la Generalitat Valenciana 4/1989, de 26 de juny, de l'Institut Valencià de la Joventut, atribuix a aquesta entitat autònoma, entre d'altres, les funcions d'impulsar la prestació de servicis a la joventut i de potenciar el desplegament de les activitats de temps lliure.
  
Per això, i segons amb el que disposa l'article 35 de la Llei de la Generalitat Valenciana 5/1983, de 30 de desembre, del Govern Valencià,
  
ORDENE
  
Primer
  
Convocar el Primer Concurs de Projectes d'Animació Juvenil per al seu desplegament en el marc de les campanyes de temps lliure juvenil, i aprovar les bases per les quals es regirà la convocatòria, que s'inclouen com a annex I de la present ordre.
  
Segon
  
Els premis que establix aquesta convocatòria ascendixen a un import global màxim d'un milió nou-centes cinquanta mil pessetes (1.950.000 PTA).
  
L'Institut Valencià de la Joventut finançarà, a càrrec del capítol IV, línia de subvencions 4.16, del seu pressupost per a l'exercici 1998, premis per un import global màxim d'un milió nou-centes cinquanta mil pessetes (1.950.000 PTA).
  
La quantia de cadascun dels premis serà la que especifica la base segona de l'annex d'esta resolució.
  
DISPOSICIONS FINALS
  
Primera
  
Correspon al director general de l'Institut Valencià de la Joventut la facultat de concedir estos premis i se l'autoritza perquè dicte les resolucions necessàries per al desplegament i l'execució d'esta ordre.
  
Segona
  
Esta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra esta ordre, que posa fi a la via administrativa, podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la publicació d'esta ordre en el Diari Oficial de la Generalitat Valenciana. Per a la interposició del recurs serà requisit previ la comunicació prèvia a la Conselleria de Cultura, Educació i Ciència, segons el que disposa l'article 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 11 de setembre de 1998
  
El conseller de Cultura, Educació i Ciència,
  
FRANCISCO E. CAMPS ORTIZ
  
ANNEX I
  
Bases del Concurs de Projectes d'Animació Juvenil per al seu desplegament en el marc de les campanyes de temps lliure juvenil
  
Primera. Objecte del concurs
  
L'objecte del concurs és la redacció de projectes d'activitats d'animació juvenil susceptibles de ser desplegats a les instal·lacions juvenils de l'IVAJ en el marc de les campanyes de temps lliure juvenil.
  
Segona. Seccions i quantia dels premis
  
2.1 Seccions: s'establixen cinc seccions:
  
Secció A: projectes d'animació juvenil per a una activitat destinada a jóvens d'edats compreses entre 12 i 14 anys, en albergs juvenils de la Comunitat Valenciana
  
Secció B: projectes d'animació juvenil per a una activitat destinada a jóvens d'edats compreses entre 15 i 17 anys, en albergs juvenils de la Comunitat Valenciana
  
Secció C: projectes d'animació juvenil per a una activitat destinada a jóvens d'edats compreses entre 18 i 25 anys, en albergs juvenils de la Comunitat Valenciana
  
Secció D: projectes d'animació juvenil per a una activitat destinada a jóvens d'edats compreses entre 12 i 14 anys, en campaments juvenils de la Comunitat Valenciana
  
Secció E: projectes d'animació juvenil per a una activitat destinada a jóvens d'edats compreses entre 15 i 17 anys, en campaments juvenils de la Comunitat Valenciana.
  
2.2 Quantia dels premis
  
Seccions A, B i C: un únic premi de 450.000 PTA per a cadascuna de les seccions.
  
Seccions D i E: un únic premi de 300.000 PTA per cadascuna de les seccions.
  
Tercera. Condicions generals dels projectes
  
3.1 En les seccions A, B i C es presentaran tres projectes i cadascun dels quals s'adequarà a l'edat i al nombre de participants, a la duració de l'activitat, als llocs de realització i a la resta de les condicions generals que figuren en esta base.
  
3.2 En les seccions D i E es presentaran dos projectes i cadascun dels quals d'adequarà a l'edat i al nombre de participants, a la duració de l'activitat, als llocs de realització i a la resta de les condicions generals que figuren en aquesta base.
  
3.3 La duració de cadascuna de les activitats serà de 15 dies (als mesos de juliol o agost).
  
3.4 El nombre total de jóvens participants en cada activitat serà de 50.
  
3.5 Els jóvens participants en les activitats incloses en les seccions A, B i C procediran de la Comunitat Valenciana i d'altres comunitats autònomes, i els participants en les activitats incloses en les seccions D i E procediran de la Comunitat Valenciana
  
3.6 Els projectes presentats hauran d'incloure el cost real de cadascuna de les activitats proposades, que s'expressarà de forma detallada (autobusos, material i el seu desglossament, visites, etc.)
  
El pressupost de cada activitat no podrà superar la quantitat de 500.000 PTA. No hauran de comptabilitzar-se a càrrec del pressupost de l'activitat les següents despeses: el transport dels participants des de la primera fins a la segona instal·lació, l'alimentació i el material inventariable que calga. Els recursos propis de cadascuna de les instal·lacions en les quals es desplegue l'activitat estaran a disposició de les activitats i no suposaran cap cost afegit.
  
3.7 Lloc de realització de les activitats:
  
Cada activitat de les seccions A, B i C es farà en dos albergs diferents:
  
- Activitat 1: Francesc de Vinatea, a Morella, i Argentina, a Benicàssim.
  
- Activitat 2: Biar, a Biar, i La Marina, a Teulada-Moraira.
  
- Activitat 3: Torre de Alborache, a Alborache, i Mar i Vent, a Piles.
  
b) Cada activitat de les seccions D i E es farà en dos campaments diferents:
  
- Activitat 1: Campaments Jaume I i Navalón
  
- Activitat 2: Campaments Guardamar i Navalón
  
L'estada en cadascuna de les instal·lacions tindrà una durada d'una setmana.
  
3.8 Cada projecte tindrà una activitat central (teatre, música, dansa, escalada, nàutica, etc.) i un programa d'animació complementari.
  
3.9 Els projectes d'activitat que es presenten al concurs tendiran a la consecució dels objectius generals següents:
  
a) Desplegar i gaudir de l'oci i del temps lliure.
  
b) Fomentar entre els jóvens la participació, el respecte al medi ambient i el coneixement de l'entorn físic i natural.
  
c) Afavorir la comunicació interpersonal i potenciar la integració de tots els participants, incloent jóvens de problemàtica social i jóvens que tinguen minusvalideses.
  
d) Afavorir la coeducació i l'aprenentatge intercultural, evitant actituds de caràcter sexista i xenòfob.
  
e) Afavorir el coneixement dels costums i de la cultura de la nostra Comunitat.
  
3.10 En el projecte haurà de figurar el programa concret i particularitzat de cadascuna de les activitats, expressant l'activitat, els seus objectius particulars, els recursos materials i humans necessaris, la metodologia i els sistemes d'avaluació que s'utilitzaran i la memòria final, a més de qualsevol altra estratègia o acció que garantisca l'execució correcta de l'activitat.
  
La programació i el desplegament de les activitats proposades es reflectiran en un programa concretat dia a dia.
  
3.11 Els projectes d'animació hauran de prestar especial atenció a la seguretat ?de tot tipus- dels participants. Per a això, no es programaran activitats d'alt risc físic i, en aquelles que existisca el mínim dubte de risc, s'indicaran las mesures previstes per tal de garantir la seguretat. En les activitats d'espeleologia, escalada i descens de barrancs (quan estes tres activitats figuren en el programa d'animació proposat), haurà de preveure-se'n la direcció i la realització per part de monitors titulats per la federació deportiva corresponent.
  
3.12 En els projectes d'activitat es contemplarà la integració de tots els jóvens, incloent els jóvens amb problemàtica social i els jóvens que presenten minusvalideses.
  
3.13 Els projectes hauran d'incloure, també, les activitats que es proposen per tal de coordinar totes les accions prèviament a la seua realització.
  
Quarta. Participants
  
4.1 Podran participar en este concurs els jóvens residents a la Comunitat Valenciana d'edats compreses entre els 18 i els 35 anys, que estiguen en possessió del títol de Monitor de Centres de Vacances o del d'Animador de Temps Lliure Juvenil, expedits per l'Escola de Formació d'Animadors de Temps Lliure Juvenil de la Generalitat Valenciana o per qualsevol de les escoles reconegudes per l'IVAJ.
  
4.2 Els participants podran concursar individualment i/o col·lectivament.
  
4.3 Per poder presentar un projecte individualment s'haurà d'estar en possessió del títol d'Animador de Temps Lliure Juvenil.
  
4.4 En aquells projectes que es presenten col·lectivament, també hi podran participar persones que no s'ajusten a l'edat mencionada o que no posseïsquen les titulacions requerides en la base 4.1. En tot cas mai no podran superar el 20% de la totalitat del col·lectiu. I un, almenys, dels membres del col·lectiu haurà de posseir la titulació d'Animador de Temps Lliure Juvenil.
  
4.5 Els participants es comprometen a acceptar la totalitat de les bases de la convocatòria.
  
Cinquena. Presentació dels projectes
  
Les sol·licituds (annex II) es presentaran, degudament emplenades, als registres de la seu central de l'Institut Valencià de la Joventut o de les unitats territorials de l'IVAJ d'Alacant i de Castelló, també es podrà fer per qualsevol dels mitjans que establix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyades de la documentació següent:
  
- Fotocòpia del document nacional d'identitat o del passaport de l'autor o autors del projecte.
  
- Fotocòpia dels certificats acreditatius de la titulació com a Animador de Temps Lliure Juvenil o com a Monitor de Centres de Vacances de l'autor o autors.
  
- Certificat d'empadronament. Els residents estrangers hauran d'adjuntar, a més, el certificat de residència legal a l'Estat espanyol.
  
- Autorització expressa de l'autor o autors que permeta a l'Institut Valencià de la Joventut la publicació i la difusió ?total o parcial- del projecte d'animació juvenil presentat, i també a posar en pràctica el projecte d'animació o a fer-ne qualsevol altre ús, sempre que haja estat premiat.
  
Sobre A: contindrà els projectes mecanografiats, en fulls sense cap identificació, i en suport informàtic (WordPerfect 5.1, Word 7.0 o inferiors, o Excel), sense firma ni cap indicació d'autoria. Cada projecte s'identificarà mitjançant un lema. El sobre es presentarà tancat i sense cap identificació.
  
Sobre B: contindrà un full en el qual figurarà el mateix lema que en el projecte presentat. El sobre es presentarà tancat i, a l'exterior, s'indicarà el nom de l'autor.
  
Sisena. Termini de presentació
  
6.1 Els treballs podran presentar-se en el termini d'un mes comptador a partir de l'endemà de la publicació d'esta ordre de convocatòria en el Diari Oficial de la Generalitat Valenciana (DOGV). Si el termini acaba en dia inhàbil dins de l'àmbit de la Generalitat Valenciana, i també els dissabtes i els dies 24 i 31 de desembre o qualsevol altre que reglamentàriament així es declare, s'entendrà prorrogat fins al primer dia hàbil següent.
  
6.2 Segons el que disposa l'article 71 de la Llei 30/1992, si la sol·licitud no reunix els requisits que assenyala la base anterior, es requerirà la persona interessada perquè, en un termini de 10 dies, esmene la falta o aporte els documents preceptius. En cas contrari s'entendrà desistida de la seua sol·licitud, i se li arxivarà sense cap tràmit més.
  
Setena. Jurat qualificador
  
7.1 El jurat qualificador estarà format pels membres següents:
  
President/a: el/la directora/a general de l'IVAJ o persona en qui delegue
  
Vicepresident/a: el/la cap del Servei de Participació Juvenil
  
Vocals:
  
- El/la director/a de l'Escola d'Animadors Juvenils de l'IVAJ
  
- El/la cap de la Secció d'Infraestructures Juvenils i Centres d'Oci
  
- Un/a tècnic/a adscrit/a a la Secció d'Infraestructures Juvenils i Centres d'Oci, que actuarà com a secretari/ària.
  
7.2 El jurat valorarà especialment els següents aspectes: l'adequació general dels projectes als objectius generals de cada activitat o secció del concurs, els aspectes innovadors pel que fa a les activitats que s'hi faran, l'adequació a l'edat dels participants de les activitats proposades, i també la metodologia que s'utilitzarà i els recursos de qualsevol tipus que es faran servir.
  
Huitena. Resolució del concurs
  
8.1 Els premis s'adjudicaran en un termini màxim de tres mesos, comptadors a partir de la data d'acabament del termini de presentació, per resolució del director general de l'IVAJ.
  
8.2 La resolució d'adjudicació serà publicada en el Diari Oficial de la Generalitat Valenciana.
  
8.3 La resolució podrà declarar desert, a proposta del jurat, algun o alguns dels premis convocats.
  
8.4 Contra la present resolució, que posa fi a la via administrativa, es podrà interposar recurs contenciós administratiu davant del Tribunal Superior de Justícia de la Comunitat Valenciana, dins del termini de dos mesos comptadors des de l'endemà de la seua publicació en el Diari Oficial de la Generalitat Valenciana, prèvia comunicació a l'Institut Valencià de la Joventut.
  
Novena. Retirada dels treballs
  
Els projectes presentats que no siguen premiats podran ser retirats de la seu central de l'Institut Valencià de la Joventut dins del termini de tres mesos comptadors a partir de la publicació en el DOGV de la resolució d'adjudicació de premis. Els projectes que no siguen retirats dins d'este termini seran destruïts.
  
Deu. Obligacions dels premiats
  
Les persones o equips guanyadors hauran de complir les obligacions que establixen els apartats 7 i 9 de l'article 47 del Text Refós de la Llei d'Hisenda Pública de la Generalitat Valenciana.
  
Onze. Pagament del premi
  
El pagament de la totalitat de l'import de cada premi es farà, en un únic pagament, una vegada publicada en el Diari Oficial de la Generalitat Valenciana la resolució d'adjudicació dels premis.